જીએસટી અને નોટબંધીના નિર્ણયોના સૌથી મોટા પડઘા સુરતમાં પડ્યા હતા, પરંતુ એની નકારાત્મક અસર ભાજપ પર થઇ નથી. સુરતમાં તમામ 12 બેઠકોપર ભાજપનો વિજય થયો છે. કોંગ્રેસે પોતાના ચૂંટણી પ્રચારમાં આ બે મુદ્દાઓ લઇને ભાજપ પર ખૂબ પ્રહારો કર્યા હતા. સુરતમાં વેપારીઓના વિરોધને જોતાં રાહુલ ગાંધીએ પણ ખૂબ આ મુદ્દાઓ પર ખૂબ ભાર મુક્યો હતો. જીએસટી લાગુ થયા બાદ સુરતના ટેક્સટાઇલ વેપારીઓએ 22 દિવસ લાંબી હડતાલ કરી હતી. હીરા બજાર અને વેપાર પર પણ તેની ખાસી અસર થઇ હતી. મૂળ સૌરાષ્ટ્રના વતનીઓના હીરા વેપારમાં અમરેલી, ભાવનગર, રાજકોટ અને જૂનાગઢથી આવેલ કારીગરો પણ રોકાયેલા છે. આમ છતાં આ સૌએ ભાજપને મત આપ્યા છે. રાહુલ ગાંધીએ જીએસટીને ગબ્બર સિંહ ટેક્સ કહેતા તેની હાંસી ઉડાવી હતી અને સુરતમાં આ જ થિમ સાથે રેલીનું પણ આયોજન કર્યું હતું. જો કે, કોંગ્રેસના આ સઘળા પ્રયત્નોની ધારેલી અસર વેપારીઓ પર થઇ નથી. તેમણે પોતાના વેપારને પ્રોત્સાહન આપતા પક્ષને મત આપ્યા છે.